তারিখটা ছিল ১১ সেপ্টেম্বর ১৯৪৮। তখনকার স্বরাষ্ট্রমন্ত্রী এবং উপ-প্রধানমন্ত্রী বল্লবভাই প্যাটেল আরএসএস প্রধান গুরুজি গোলওয়ালকারকে লম্বা চিঠি লেখেন। চিঠিতে একটা গুরুত্বপূর্ণ প্রসঙ্গ ছিল। মহাত্মা গান্ধিকে হত্যা করা হয় এবং ভারত সরকার আরএসএস ব্যান করে দেয়। তখন গোলওয়ালকার আরএসএসের ওপর থেকে ব্যান তুলে নিতে অনুরোধ করে বল্লবভাইকে চিঠি লেখেন। বল্লবভাই জবাবে পালটা চিঠি লেখেন। তিনি লেখেন, ‘অস্বীকার করার উপায় নেই আরএসএস হিন্দুদের জন্য অনেক কিছু করেছে এবং এটা মেনে নিতে কোনও অসুবিধা হওয়ার কথাও নয়’। তারপর তিনি যেটা বলেন সেটা অবশ্যই আরএসএসের ভালো লাগার কথা নয়। প্যাটেল বলেন, ‘সমস্যা শুরু হয় তখন, যখন কেউ কেউ প্রতিশোধ নিতে মুসলিমদের ওপর আক্রমণ করে বসছে। হিন্দুদের সাহায্য করার প্রসঙ্গ আলাদা, কিন্তু তার নামে গরিব, অসহায় মহিলা, শিশুদের টার্গেট করা কিছুতেই মানা যায় না’।